Der skal åbnes rekordmange konvolutter i aften, når de nordjyske bliver talt op. Antallet af borgere, der har brevstemt er nemlig markant højere, end det var ved det tidligere kommunalvalg for fire år siden. I Aalborg har i alt 11.853 brevstemt i år. Det er næsten en fordobling af, hvad antallet af brevstemmer var ved sidste valg i 2017. Og det er et gentagende element i mange af de nordjyske kommuner. I Frederikshavn Kommune var der til kommunalvalget i 2017 1.844, der brevstemte, og ved valget i år var der 3.564. Ser her, hvor mange, der har brevstemt i din by: Corona spiller ind Den helt præcise grund til den ekstraordinære stigning er uklar, men ifølge forsker og lektor emeritus i politik og samfund, Johannes Andersen, kan corona have haft en betydelig indflydelse på de mange brevstemmer. - En ting er, at man kan mangle en politisk interesse, og så er der er også kommet det her med corona. Det har fået ekstra mange til at tænke: 'Enten så brevstemmer jeg, eller også så får jeg simpelthen ikke stemt', siger han. Risiko for fald i valgprocenten Ifølge Johannes Andersen kan valgprocenten være faldet på trods af stigningen af brevstemmer. - Jeg tror simpelthen, at det er de gode borgere, der har taget brevstemmen og sagt: 'På trods af corona, må jeg ihvertfald få stemt, så det er overstået', siger han. Samfundsforskeren mener ikke, at politikerne har formået at få deres budskaber ud til vælgerne, men i stedet haft fokus på noget helt andet. - Vi har at gøre med et lokalvalg, der bliver sværere og sværere, fordi det netop er styret i Christiansborg, hvad det er, der foregår på lokalplan. Det har resulteret i, at politikerne har drejet fokus og i stedet fortæller hvor gode de er, og hvor dårlige de andre er, i stedet for at mobilisere folks politiske interesse, lyder vurderingen fra Johannes Andersen. "Slatten" valgkamp De mange debatter og politiske diskussioner, som har fyldt skærmen og diverse medier det seneste stykke tid, har ikke været til gavn for vælgerne. Det mener Johannes Andersen, der kalder valgkampen for "slatten". - Der har været alt for få politiske diskussioner til, at man for alvor kan vide, hvad det er for nogle ideer kandidaterne har for, at en kommune kan udvikle sig. Èn kommune skiller sig ud. I Brønderslev kommune er der færre, som har brevstemt ved dette valg end, der var ved valget i 2017. Det er den eneste kommune i Nordjylland, hvor der er sket et fald. Johannes Andersen vurderer, at det muligvis kan skyldes, at Brønderslev Kommune har været lidt ekstra opmærksomme på corona, hvilket har gjort, at borgere har følt sig trygge nok til at møde fysisk op og stemme.

Referat:
Ekstraordinært mange nordjyske borgere har valgt at brevstemme til årets kommunalvalg.